РЕШЕНИЕ НА СЪВЕТА
от 22 февруари 2007 година
за сключване на споразумение между Европейската общност и правителството на Канада относно приключването на преговорите съгласно член XXIV:6 от ГАТТ
(2007/444/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 във връзка с член 300, параграф 2, първа алинея, първо изречение от него,
като взе предвид предложението на Комисията,
като има предвид, че:
(1)
На 22 март 2004 г. Съветът упълномощава Комисията да започва преговори с определени членове на СТО съгласно член ХХIV:6 от Общото споразумение за митата и търговията (ГАТТ) 1994 в хода на присъединяването към Европейския съюз на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република.
(2)
Преговорите се водят от Комисията след консултация с Комитета по член 133 от Договора и в рамките на насоките за преговори, издадени от Съвета.
(3)
Комисията приключва преговорите за споразумение между Европейската общност и Канада относно приключването на преговорите съгласно член XXIV:6 от ГАТТ. Споразумението следва да бъде одобрено.
(4)
Мерките, необходими за прилагане на настоящото решение, следва да бъдат приети в съответствие с Решение 1999/468/EО на Съвета от 28 юни 1999 г. относно установяване на реда и условията за упражняване на изпълнителните правомощия, предоставени на Комисията (1),
РЕШИ:
Член 1
Споразумението между Европейската общност и правителството на Канада относно приключването на преговорите съгласно член XXIV:6 от ГАТТ по отношение на оттеглянето на специални отстъпки във връзка с оттеглянето на списъците на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република в хода на присъединяване към Европейския съюз се одобрява от името на Общността с настоящото.
Текстът на споразумението фигурира като приложение към настоящото решение.
Член 2
Комисията приема подробнитe правила за прилагане на споразумението в съответствие с процедурата по член 3, параграф 2 от настоящото решение.
Член 3
1. Комисията се подпомага от Управителния комитет по зърнени култури, създаден по силата на член 25 от Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (2), или от съответния комитет, създаден по силата на съответстващия член от регламента относно общата организация на пазара на въпросния продукт.
2. При позоваване на настоящия параграф се прилагат членове 4 и 7 от Решение 1999/468/ЕО.
Срокът, предвиден в член 4, параграф 3 от Решение 1999/468/ЕО, е един месец.
3. Комитетът приема свой процедурен правилник.
Член 4
На председателя на Съвета се предоставят пълномощия да посочи лице, оправомощено да подпише споразумението, посочено в член 1, с обвързващи за Общността последици.
Съставено в Брюксел на 22 февруари 2007 година.